
Társas kapcsolatok fejlesztése az ön- és társismereti játékokra építő foglalkozások által az iskolában

Kulcsszavak: kortárskapcsolatok; iskola; barátság; státusz;
Mint tudjuk, az ember társas lény, ám a másokkal való együttélés korántsem
zökkenőmentes az élet valamennyi területén, legyen szó munkahelyről vagy
akár egy osztályközösségről. A gyermekekkel való munkám során elsődleges
célomnak tekintettem a konfliktusok, egyet nem értések csökkentését, tekintve,
hogy a tanulási folyamatok során nyújtott teljesítményt is jelentősen befolyásolja.
A foglalkozásokat olyan játékokra alapoztam, amelyek során
a gyermekeknek számos közös pont felfedezésére lesz lehetőségük, utat nyitva
ezáltal az együttérzésnek, amely emberi kapcsolataink egyik kulcsfontosságú
mozgatórugója. Főbb felmerülő kérdéseim a következők: 1) Kiváltható
lesz-e a magukra maradt tanulók társra találása, illetve egy új osztálytárs kibontakozása,
az addig ismeretlen közösségben való helyének mihamarabbi
megtalálása? 2) A gyermekek kreativitásának, különféle képességeik felszínre
hozásának is lehetőséget biztosító játékos feladatok befolyásolhatják-e a
már meglévő, stabil, bizalmi kapcsolatokat? Ha igen, milyen irányba? Hogyan
rendeződhetnek át a kapcsolati hálók? 3) Átalakulhat-e az osztályközösség
státuszrangsora a foglalkozások által?



